**Hodnotiaca správa z Metodického dňa konaného na ZŠ Kežmarská 30**

**Obsah správy:**

* **ÚVOD**
* **PRÍPRAVA A PRIEBEH**
* **VYHODNOTENIE**

* **ÚVOD**

Vychovávateľky ŠKD pri ZŠ Kežmarská 30, zorganizovali dňa 03. 2. 2015 Metodický deň s témou – DIDAKTICKÁ HRA AKO SÚČASŤ PRÍPRAVY NA VYUČOVANIE V ŠKD, pre pedagogických pracovníkov Košického kraja.

* **PRÍPRAVA A PRIEBEH**

Metodický deň sa uskutočnil 3.2. 2015 na ZŠ Kežmarská 30, v zborovni školy. Po prezentácii zúčastnených, všetkých prítomných privítal pán riaditeľ Mgr. Pavel Horňák a p. vedúca ŠKD Mgr. Daniela Bajerová. Celé podujatie trvalo 180 min. a bolo rozdelené na dve časti podľa harmonogramu programu.

V prvej časti vystúpila Bc. Eva Streitová, ktorá predstavila didaktickú hru v teoretickej rovine. V prvom bode programu Mgr. Monika Krivdová priblížila účastníkom didaktické hry zamerané na slovenský jazyk. Formou prezentácie v PowerPointe podrobne opísala a vysvetlila 17 zaujímavých a podnetných didaktických hier. Mgr. Daniela Bajerová v krátkej prednáške vysvetlila teoretické východiská matematickej didaktickej hry. Venovala sa motivácii a medzipredmetovým vzťahom počas prípravy na vyučovanie. Formou prezentácie v PowerPointe previedla prítomných dobrodružným príbehom Hádajka, kde demonštrovala praktické využitie didaktickej hry ako kľúčovej časti prípravy na vyučovanie s možnosťou dlhodobejšej nadväznosti. Pripravila tiež riekanky a hádanky s tematikou matematiky a sumár 35 didaktických hier.

Po tejto prezentácii nasledovala prestávka spojená s diskusiou, výmenou informácii a skúseností. Počas prestávky si prítomní v zborovni mohli prezrieť prezentáciu o našej škole a úspechoch našich žiakov a učiteľov.

V druhom bode programu vystúpila Bc. Eva Streitová. Priblížila účastníkom aktivity vhodné pri príprave na vyučovanie mimo triedy alebo herne v ŠKD, didaktické hry v prírode. Boli zamerané na komplexné rozvíjanie vedomostí a zručností detí. Hry predstavila a ilustrovala ich pomocou fotografií nasnímaných počas praktickej činnosti s deťmi. Využila metódy zážitkového vyučovania a prispela mnohými cennými námetmi k práci vychovávateľky nielen v škole, ale aj mimo nej, napr. v školách v prírode.

Všetky aktivity mali u účastníkov veľký úspech, živo sa zaujímali o formy a metódy, ktoré boli pri práci použité. Materiál, ktorý bol prezentovaný na tomto metodickom dni bol poskytnutý všetkým účastníčkam v elektronickej podobe.

* **VYHODNOTENIE**

K vyhodnoteniu Metodického dňa bol využitý dotazník spokojnosti. Organizátorky požiadali všetky zúčastnené vychovávateľky tohto podujatia, aby vyjadrili vlastný názor k odbornej a spoločenskej úrovni Metodického dňa. Z 32 účastníkov sa dotazníkom vyjadrilo 27. Vo všetkých 27 dotazníkov bolo prejavené kladné hodnotenie.

**PROGRAM:**

DIDAKTICKÁ HRA AKO SÚČASŤ PRÍPRAVY NA VYUČOVANIE V ŠKD 

Program:

1. Didaktická hra – teoretické východiská

0:15 min. (Bc. Eva Streitová)

1. Didaktické hry zamerané na slovenský jazyk

***Prezentácia DH a ich praktické ukážky***

0:45 min. (Mgr. Monika Krivdová)

1. Didaktické hry zamerané na matematiku

***Hádajkove dobrodružstvo – súbor DH ako súčasť príbehu***

***Riekanky a hádanky z matematiky***

***Didaktické hry - ukážky***

0:45 min. (Mgr. Daniela Bajerová)

***Prestávka*** 0:30 min.

1. Didaktické hry v prírode

***Prezentácia a praktické ukážky didaktických hier v prírode***

0:45 min. (Bc. Eva Streitová)